A Tanács 3448/80/EGK rendelete
(1980. december 22.)
az 1979. évi csatlakozási okmány 43. cikkének a 3033/80/EGK és a 3035/80/EGK rendelet hatálya alá tartozó árukra alkalmazandó kereskedelmi rendszer tekintetében történő végrehajtásáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel az 1979. évi csatlakozási okmányra és különösen annak 43. cikkére,
tekintettel a Bizottság javaslatára,
mivel a csatlakozási okmány 43. cikke szabályokat állapít meg a Szerződés II. mellékletében nem szereplő, a következő rendeletek hatálya alá tartozó feldolgozott mezőgazdasági termékekre:
- a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1980. november 29-i 3033/80/EGK [1] rendelet, és
- a Szerződés II. mellékletében nem szereplő áruk formájában exportált egyes mezőgazdasági termékekre vonatkozó export-visszatérítés nyújtásának általános szabályairól, valamint az e visszatérítések összege megállapításának szempontjairól szóló, 1980. november 29-i 3035/80/EGK [2] rendelet;
mivel a 3033/80/EGK rendelet különösen az említett árucikkek behozatala esetén alkalmazandó, egy rögzített elemet képviselő értékvámból és egy változó elemből álló vámteher meghatározására vonatkozik; mivel meg kell határozni a harmadik országokból érkező importra a Görög Köztársaság által alkalmazandó rögzített elemet képviselő vám mértékét; mivel a csatlakozási okmány 43. cikke (3) bekezdésével összhangban ezt a rögzített elemet a csatlakozás után bevezetendő mezőgazdasági védelemnek a Görög Köztársaság által a csatlakozás időpontjakor alkalmazott teljes körű védelemből történő kizárásával kell meghatározni;
mivel a társulási megállapodás 15. cikke értelmében az Európai Gazdasági Közösség és Görögország között még maradványvám terheli a Kilencek Közösségéből a Görög Köztársaságba irányuló importot a 3033/80/EGK rendelet hatálya alá tartozó egyes árucikkek vonatkozásában; mivel csatlakozáskor e vámok érvényben maradnak és felszámolásukra a csatlakozási okmány 25. cikkében az ipari termékekre meghatározott ütemterv szerint kerül sor;
mivel a csatlakozási okmány 43. cikke (1) bekezdésének második francia bekezdése szerint a 3033/80/EGK rendelettel szabályozott áruk harmadik országból a Görög Köztársaságba történő behozatala esetén a változó elemet egy csatlakozási kompenzációs összeggel kell - a körülményektől függően - csökkenteni vagy növelni; mivel a Görög Köztársaságból a Kilencek Közösségébe történő behozatalkor ugyanezekre az árucikkekre ugyanazt a csatlakozási kompenzációs összeget kell alkalmazni; mivel a Görög Köztársaságból a Kilencek Közösségébe importált egyes árucikkek esetén alkalmazott kompenzációs összegre, amelynek változó elemében a csatlakozást megelőzően csökkentést engedélyeztek, egy felső határ vonatkozik;
mivel a 3033/80/EGK rendelet 6. cikke értelmében a Bizottság minden harmadik országból a Közösségbe importált árucikkre háromhavi időszakokra rögzíti a változó elem összegét; mivel ugyanezt az eljárást kell alkalmazni ugyanilyen időközönként az importtal kapcsolatban alkalmazott kompenzációs összegek rögzítésére is;
mivel a 3035/80/EGK rendelet hatálya alá tartozó árucikkeknek- az albuminok kivételével - a Kilencek Közösségéből a Görög Köztársaságba történő exportja során a csatlakozási okmány 43. cikke (1) bekezdése harmadik francia bekezdése értelmében meghatározott csatlakozási kompenzációs összeget vetnek ki, illetve nyújtanak a körülményektől függően; mivel a 3035/80/EGK rendelet hatálya alá tartozó valamennyi árucikknek a Görög Köztársaságból harmadik országba történő exportja során ugyanezt a csatlakozási kompenzációs összeget alkalmazzák;
mivel a csatlakozási okmány 43. cikke (4) bekezdésével összhangban a harmadik országokkal folytatott kereskedelemben a Görög Köztársaság az e rendelettel szabályozott valamennyi termék tekintetében 1981. január 1-jétől teljes körűen alkalmazza a közös vámtarifa nómenklatúráját; mivel ez nem követelmény a Kilencek Közösségéből importált árucikkekre alkalmazott maradványvámok esetén; mivel ez a kötelezettség a harmadik országokból az adott tagállamba érkező importnál a közös vámtarifa egyes meghatározásaira csak egy rögzített elem alkalmazását vonja maga után;
mivel a csatlakozás után a 3033/80/EKG rendelet hatálya alá tartozó árucikkeknek a Görög Köztársaságból a Kilencek Közösségébe történő behozatalakor a vámteher kizárólag egy csatlakozási kompenzációs összeget tartalmaz; mivel a csatlakozási okmány 61. cikkének (5) bekezdésében foglalt rendelkezés teljesül, ha a csatlakozási kompenzációs összeg nem haladja meg a harmadik országokból a Kilencek Közösségébe importált ugyanazon árucikkekre alkalmazott változó elemet;
mivel a Kilencek Közösségéből a Görög Köztársaságba irányuló kereskedelemre kivetett összes nettó vámteher a fennmaradó görög maradványvám, valamint a csatlakozási okmány 43. cikke (1) bekezdése negyedik francia bekezdése szerint a Kilencek Közösségéből érkező exportra alkalmazott csatlakozási kompenzációs összeg együttes összege; mivel éppen ezért a csatlakozási okmány 26. cikke rendelkezéseinek akkor tesznek eleget, ha a Kilencek Közösségéből érkező importra alkalmazott görög maradványvám a Kilencek Közösségéből a Görög Köztársaságba irányuló exportra alkalmazott csatlakozási kompenzációs összeggel kiigazítva nem haladja meg azt a vámterhet, amit ugyanez a tagállam vethet ki harmadik országból importált azonos árucikkekre;
mivel a 3033/80/EGK rendelet 8. cikke rendelkezéseinek alkalmazására tekintettel meg kell határozni a közös vámtarifában előírt maximális vámnak a Görög Köztársaság általi alkalmazására vonatkozó rendelkezéseket;
mivel az e rendeletben szerepelő intézkedések részletes alkalmazási szabályait a legutóbb az 1547/79/EGK [3] rendelettel módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendelet [4] 26. cikkében, valamint a piacok közös szervezéséről szóló egyéb rendeletek vonatkozó cikkeiben megállapított eljárással összhangban kell elfogadni,
ELFOGADTA EZT A RENDELETET:
1. cikk
(1) E rendelet alkalmazásában:
- "Kilencek Közössége": a Görög Köztársaság csatlakozását megelőző összetételű Közösség,
- "csatlakozási kompenzációs összeg": a Kilencek Közössége és a Görög Köztársaság, valamint ez utóbbi tagállam és harmadik országok közötti kereskedelemben alkalmazandó kompenzációs összeg.
(2) Az e rendelet hatálya alá tartozó árucikkekre vonatkozó csatlakozási kompenzációs összegeket akkor kell meghatározni és alkalmazni, amikor csatlakozási kompenzációs összegeket alkalmaznak egy vagy több, a 3033/80/EGK rendelet hatálya alá tartozó árucikkek előállítására felhasználtnak tekintett alaptermékre.
2. cikk
A közös vámtarifában a 3033/80/EGK rendelet hatálya alá tartozó árucikkekre vonatkozó minden egyes vámtarifaszám és alszám esetén a harmadik országból a Görög Köztársaságba importált árucikkekre a csatlakozáskor alkalmazandó vámteher rögzített elemét jelentő vám mértéke az e rendelet I. mellékletének I. oszlopában meghatározott százalékos mérték.
Az I. melléklet I. oszlopában szereplő százalékos mértéket össze kell hangolni a közös vámtarifával a csatlakozási okmány 31. cikkében meghatározott feltételek szerint.
Az összehangolás irányába az első lépést 1981. január 1-jén kell megtenni.
3. cikk
A 3033/80/EGK rendelet hatálya alá tartozó olyan árucikkek esetében, amelyekre a Kilencek Közösségéből a Görög Köztársaságba való behozatalkor maradványvámot vetnek ki, ennek a csatlakozáskor alkalmazandó mértéke az e rendelet II. mellékletében van meghatározva.
A II. mellékletben feltüntetett mértékeket progresszív módon, a csatlakozási okmány 25. cikkében meghatározott ütemtervnek megfelelően fel kell számolni.
Az összehangolás irányába az első lépést 1981. január 1-jén kell megtenni.
A csatlakozási okmány 43. cikke (1) bekezdése harmadik francia bekezdésével összhangban kivetett, a csatlakozási kompenzációs összeggel csökkentett, illetve növelt maradványvám összege nem haladhatja meg az ugyanezen termékekre a Görög Köztársaság által kivetett vámteher teljes összegét abban az esetben, ha azokat a harmadik országokból importálták.
4. cikk
(1) A Bizottság az 1981. január 1. és 31. közötti időszakra, majd azt követően háromhavonta, a február 1-jével, május 1-jével, augusztus 1-jével és november 1-jével kezdődő időszakokra a 3033/80/EGK rendelet hatálya alá tartozó árucikkekre, a közös vámtarifa minden egyes vámtarifaszámára és alszámára meghatározza a következőket:
a) a Görög Köztársaságból a Kilencek Közösségébe irányuló import esetén alkalmazandó csatlakozási kompenzációs összege;
b) az a) pontban említett csatlakozási kompenzációs összeggel kiigazított, a csatlakozási okmány 43. cikke (1) bekezdése második francia bekezdésében említett, harmadik országokból a Görög Köztársaságba irányuló importra alkalmazott változó elem összege.
(2) Az (1) bekezdés a) pontjában említett csatlakozási kompenzációs összegek megegyeznek a különböző olyan alaptermék-mennyiségekre alkalmazandó csatlakozási kompenzációs tételek összegével, amelyeket a 3034/80/EGK rendelet rendelkezései alapján olyan árucikkek előállítására felhasználtnak kell tekinteni, amelyekre a csatlakozási kompenzációs összegek vonatkoznak.
A csatlakozási kompenzációs összeg nem haladhatja meg a harmadik országokból a Kilencek Közösségébe importált azonos árucikkek esetén alkalmazott változó összetevőt.
A következő árucikkek esetén azonban:
ex 17.04 | Szultánkenyér, halva |
19.03 | Makaróni, spagetti és hasonló termékek |
ex 21.07 | Másutt nem említett cukrot, tejterméket, gabonát, illetve gabonaalapú termékeket tartalmazó élelmiszerkészítmény |
a csatlakozási kompenzációs összeg nem haladhatja meg a harmadik országból származó importra alkalmazott változó elem 60 %-át.
(3) Az így kiszámított csatlakozási kompenzációs összeg nulla, ha annak összege az áru 100 kilogrammjára vetítve 1,5 ECU-nél kevesebb.
(4) Az alkalmazandó csatlakozási kompenzációs összeg a behozatal napján hatályos összeg.
5. cikk
(1) A 3035/80/EGK rendelet hatálya alá tartozó árucikkekre vonatkozó közös vámtarifa minden egyes vámtarifaszáma és alszáma esetén:
- a "35.02 A II a) ovalbumin és laktalbumin" kivételével, a Kilencek Közösségéből a Görög Köztársaságba irányuló exportnál, valamint
- a Görög Köztársaságból harmadik országba irányuló exportnál csatlakozási kompenzációs összeget kell alkalmazni.
(2) Az (1) bekezdésben említett csatlakozási kompenzációs összegek mindegyikét a mezőgazdasági alaptermékekre meghatározott csatlakozási kompenzációs összegek alapján és az export-visszatérítés kiszámításakor alkalmazandó szabályokkal összhangban kell megállapítani.
(3) Az alkalmazandó csatlakozási kompenzációs összeg a kivitel napján hatályos összeg.
6. cikk
(1) Azon termékek esetén, amelyekre a közös vámtarifa maximális vámterhet ír elő, a Görög Köztársaságnak harmadik országok esetében a következő elemekből álló maximális vámterhet kell alkalmaznia:
a) a maximális vámteher rögzített részét illetően, a csatlakozási okmány 31. cikkében meghatározott feltételekkel összhangban, az általános maximális vámszinttel összehangolt, az I. melléklet II. oszlopában szereplő százalékos mérték. Az összehangolás irányába az első lépést 1981. január 1-jén kell megtenni;
b) a maximális vámteher változó részét illetően, ahol ez alkalmazandó, a 3033/80/EGK rendelet 8. cikkének (2) bekezdésében előírt, csatlakozási kompenzációs összeggel kiigazított, a cukor vagy liszt mennyiségének megfelelő kiegészítő vám.
(2) A 3033/80/EGK rendelet 8. cikke (1) bekezdése rendelkezéseinek a harmadik országokból a Görög Köztársaságba behozott árucikkekre való alkalmazása végett a Bizottság 1981. január 1-je és 31-e közötti időszakra, majd ezt követően a február 1-jével, május 1-jével, augusztus 1-jével és november 1-jével kezdődő három hónapos időszakokra meghatározza a következőket:
a) a Görög Köztársaság által alkalmazandó kiegészítő vámok összegét;
b) a 3033/80/EGK rendelet 8. cikke (2) bekezdésének a) pontjában említett árkülönbözetet.
7. cikk
A csatlakozási kompenzációs összeg behozatal vagy kivitel esetén történő alkalmazásának és megfizetésének részletes szabályait a 2727/75/EGK rendelet 26. cikkében, illetve a piacok közös szervezéséről szóló egyéb rendeletek vonatkozó cikkeiben meghatározott eljárás szerint kell elfogadni.
8. cikk
E rendelet 1981. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1980. december 22-én.